《送赵总戎征蛮诗》
宋代·张瑰

早年勋业著平胡，威望堂堂胆气粗。志慕曹彬嗟不伐，才侔充国羡无逾。

九重挂印辞天表，万里提兵出海隅。锦绣龙衣颁内帑，骈蕃燕饮赐中厨。

颜行部曲金为甲，祖道官僚玉琢壶。恋恋重城烟欲暝，依依高垒日初晡。

虹销碧汉闲磨剑，雕落黄云醉倚弧。万灶貔貅移别岸，千艘笳鼓发征途。

淮堤柳暗鸣鶗鴂，庾岭芜香唤鹧鸪。疏雨青油顿穗石，夕阳红帜集苍梧。

雷霆迅扫群妖绝，天地全生百姓苏。露布表闻归史馆，凯旋歌唱入皇都。

龙墀喜拜封侯券，麟阁新开绘将图。千载芳名垂带砺，南荒从此颂无虞。

作者简介：（1004—1073）滁州全椒人，字唐公。张洎孙。仁宗天圣二年进士。除秘阁校理。历两浙转运使，知颍州、扬州，即拜淮南转运使。入修起居注、知制诰。因草故相刘沆赠官制用贬词，出知黄州。英宗时进左谏议大夫、翰林侍读学士，复坐事出知濠州，历数州。当官遇事辄言，触忤势要，至屡黜，终不悔。